**1ο Φύλλο Εργασιών στη Νέα Ελληνική Λογοτεχνία**

**Α΄ Λυκείου**

Καλημέρα παιδιά! Σκέφτηκα να ξεκινήσουμε την εξ αποστάσεως εκπαίδευση με ένα ποίημα του Παλαμά με τους εξής τρεις στόχους:

α) τη διερεύνηση στο ποίημα στοιχείων παρνασσισμού

β) τη συγγραφή ποιήματος, σύμφωνα με αυτό το ρεύμα

γ) τον προβληματισμό σχετικά με αυτό που αποκαλούμε «ταυτότητα του ανθρώπου» και τα στοιχεία που την αποτελούν.

Συγκεκριμένα:

Διαβάστε το κείμενο *[Πατρίδες! Αέρας, γη...]* στη σελ. 421 και απαντήστε στις εξής ερωτήσεις:

1. Σε ποια γνωρίσματα της προσωπικότητας του ποιητή αντιστοιχεί το καθένα από τα τέσσερα κοσμογονικά στοιχεία;
2. Ένα από τα στοιχεία του Παρνασσισμού είναι η χρήση εντυπωσιακών λέξεων και σχημάτων λόγου. Να φέρετε 2-3 παραδείγματα από το ποίημα που να επιβεβαιώνουν αυτή την άποψη.
3. Να γράψετε το δικό σας ποίημα, χρησιμοποιώντας στοιχεία Παρνασσισμού ή να γράψετε ένα κείμενο πεζό (150-200 λέξεις) που να περιέχει την άποψή σας σχετικά με αυτό που συνιστά την «ταυτότητα του ανθρώπου».

Υλικό προς αξιοποίηση:

* Η εισαγωγή στη σελ. 419
* Το λήμμα “Παρνασσισμός” στο λεξικό λογοτεχνικών όρων

http://ebooks.edu.gr/modules/ebook/show.php/DSGL-A111/683/4522,20474/

* Το εξής κείμενο:

Με την συλλογή Η ασάλευτη ζωή (1904) μπορούμε να πούμε πως κλείνει η πρώτη περίοδος της παλαμικής δημιουργίας και αρχίζει η δεύτερη: τέλος και αρχή μαζί. Τέλος, γιατί αποτελεί συγκέντρωση υλικού που ανήκει σε διάφορες προγενέστερες στιγμές· τέλος ακόμη γιατί από δω και πέρα θ’ απαντήσουμε τα δυο μεγάλα έργα της ωριμότητας του ποιητή. Αρχή, γιατί βρίσκουμε μέσα στην Ασάλευτη ζωή έναν θαυμαστά ποικίλο πλούτο εμπνεύσεων, όλον τον κόσμο του Παλαμά, σε μια τέλεια ενορχήστρωση, σε μιαν αδευτέρωτη κλίμακα μέτρων και ρυθμών. Από την απλή τρυφερότητα ως τον υψηλό φιλοσοφικό στοχασμό, από το πάθος ως την ασκητική γαλήνη, ό,τι αποτελεί την ιδιοτυπία του Παλαμά βρίσκεται μέσα σε αυτή την συλλογή. Κι επάνω απ’ όλα, η συνείδηση της υπεροχής του ποιητή:

Και τέτοιος που είμαι, και με τέτοια

Καρδιά, πουλί ολοτρέμουλο σ’ αρρωστημένα στήθια,

Από τους δυνατούς και τους μεστούς του κόσμου

Εγώ είμαι πιο κοντά στο φως και στην αλήθεια.

Γι’ αυτό μουγκρίζει μέσα μου βαθιά,

Και μ’ όλη την αχάμνια μου και μ’ όλο το μαράζι,

Προς όλους τους μεστούς και δυνατούς του κόσμου

Μια καταφρόνεση. Και μου ταιριάζει.

Κ.Θ. Δημαράς, Ιστορία της Νεοελληνικής Λογοτεχνίας. Από τις πρώτες ρίζες ως την εποχή μας, Εκδόσεις «Γνώση», Αθήνα 2000 (9η έκδ.), 517.

Σας παρακαλώ πολύ να μου επιστρέψετε τις εργασίες σας μέχρι την **Παρασκευή 27 Μαρτίου 2020** στο εξής e-mail: atsalag@yahoo.gr

Ευχαριστώ εκ των προτέρων όσους ανταποκριθείτε θετικά. Η ποίηση είναι ονειροπόληση, φαντασία, έκφραση προσωπική, δημιουργίας έργο. Μην την αφήσετε. Σίγουρα έχει κάτι να σας πει. Ανοίξτε τ’ αυτιά σας, τα μάτια σας και την καρδιά σας και θα βρείτε τον ποιητή που κρύβετε μέσα σας.

Με σεβασμό και εκτίμηση

Α. Τσαλαγανίδη